《次韵杨醇中》
宋代·史浩

昔年居处虽同里，止识荆州面而已。朅来蜗舍细论文，始向灵台见吾子。

夜阑相与哦新诗，珠玑璀璨皆英辞。野塘转月梅影瘦，深院风静帘旌垂。

策杖园林穷胜事，心远尤惊尘世异。岂唯得助有江山，更却红裙爱文字。

金盘磊落百果装，玉壶嘉醑浮清光。坐上风流俱鲍谢，况乃有子无他肠。

酒行无算不可数，便欲飞身到仙府。忽然巨轴出长篇，愧我无言参也鲁。

笑呼适意谈交情，共听夜鹤鸣空庭。良辰美景赏心处，喜遂四者之难并。

却将健句徐推拓，三叹馀音见依约。约去辞荣归故乡，赞我纷华滋味薄。

次言奎画在蓬门，乞与龙章照眼根。兹我谢氏如获宝，报以琼瑶未足论。

我惭辅相初无补，偶尔逢时遇真主。但能奉此翰墨珍，庶若商那因考父。

林间稚子献殷勤，只为君知爱厥亲。遗羹美意见方册，今此一举如千钧。

君不见皇家已视金銮草，趣君径上长安道。忠臣须取孝子门，空谷行歌驹皎皎。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。